FI Euroopan unionin virallinen lehti C 96/16

Valtiontuki – Alankomaat

Valtiontuki C 5/09 (ex N 210/08)

Keramiikan tuottajille Alankomaissa myönnettävä vapautus ympäristöveroista

Kehotus huomautusten esittämiseen EY:n perustamissopimuksen 88 artiklan 2 kohdan mukaisesti

(ETA:n kannalta merkityksellinen teksti)

2009/C 96/07

Komissio on ilmoittanut 11. helmikuuta 2009 päivätyllä, tätä tiivistelmää seuraavilla sivuilla todistusvoimaisella kielellä toistetulla kirjeellä Alankomaille päätöksestään aloittaa EY:n perustamissopimuksen 88 artiklan 2 kohdassa tarkoitettu menettely, joka koskee mainittua toimenpidettä. Komissio on myös kehottanut Alankomaita asetuksen (EY) N:o 659/1999 11 artiklan 1 kohdan mukaisesti esittämään huomauksensa komission aikomuksesta aloittaa muodollinen tutkintamenettely.

Asianomaiset voivat esittää huomautuksensa kyseisestä toimenpiteestä kuukauden kuluessa tämän tiivistelmän ja sitä seuraavan kirjeen julkaisemisesta. Huomautukset on lähetettävä seuraavaan osoitteeseen:

European Commission Directorate-General for Competition State Aid Registry 1049 Bruxelles/Brussels BELGIQUE/BELGIË Faksi: +32 22961242

Huomautukset toimitetaan Alankomaille. Huomautusten esittäjä voi pyytää kirjallisesti henkilöllisyytensä luottamuksellista käsittelyä. Tämä pyyntö on perusteltava.

TIIVISTELMÄ

Toimenpiteen kuvaus

Asiassa on kyse Alankomaiden valtion myöntämästä verovapautuksesta maakaasutoimituksille keraamisia tuotteita valmistaviin laitoksiin. Ehdotettu verovapautus koskee ainoastaan maakaasua, jota alankomaalainen keramiikkateollisuus käyttää tuotannossaan. Sitä ei sovelleta kaasuun, jota käytetään muissa mineralogisissa prosesseissa Alankomaissa.

Toimenpide olisi voimassa ajanjaksolla 1. tammikuuta 2008 – 1. tammikuuta 2030. Vuotuinen talousarvio on vuosina 2008–2013 neljä miljoonaa euroa.

Arviointi

Komissio katsoo, että ehdotettu verovapautus on EY:n perustamissopimuksen 87 artiklan 1 kohdassa tarkoitettua valtiontukea Alankomaiden keramiikkateollisuudelle.

Alankomaiden valtion myöntämä verovapautus maakaasun toimituksille keraamisten tuotteiden tuotantolaitoksiin koskee ainoastaan alankomaalaisen keramiikkateollisuuden käyttämää maakaasua eikä sitä sovelleta muihin mineralogisiin prosesseihin Alankomaissa.

Komissio katsoo, että keramiikkateollisuuden erottaminen muista aloista tällä tavoin ei ole oikeutettua kansallisen verojärjestelmän luonteen ja logiikan perusteella. Toimenpide on valikoiva, koska ainoastaan Alankomaiden keramiikkateollisuus hyötyisi siitä, ja se rahoitetaan valtion varoista.

Komissio katsoo, että toimenpide vääristää tai uhkaa vääristää kilpailua ja vaikuttaa yhteisön sisäiseen kauppaan. Verovapautus vaikuttaa suoraan tuotantokustannuksiin ja sen vuoksi parantaa tuensaajien kilpailuasemaa merkityksellisillä tuotemarkkinoilla keramiikkateollisuuden alalla, jolla ne toimivat ja jotka ovat avoinna yhteisön sisäiselle kaupalle.

Komissio epäilee, että ehdotettu tuki ei sovellu yhteismarkkinoille. Alankomaiden keramiikkateollisuudelle myönnettävä tuki on toimintatukea, joka voidaan hyväksyä vain poikkeustapauksissa, jos tuki liittyy esimerkiksi ympäristönsuojeluun.

Alankomaat eivät kuitenkaan ole osoittaneet tuen noudattavan valtiontuesta ympäristönsuojelulle annettujen yhteisön suuntaviivojen merkityksellisiä määräyksiä (EUVL C 82, 1.4.2008, s. 1-33).

Näiden epäilyjen perusteella komissio on päättänyt aloittaa EY:n perustamissopimuksen 88 artiklan 2 kohdan mukaisen menettelyn.